E dudwillera Lausbub in da fuffzicha Johr

Wie ich e kläna Bub noch war, mit Logge in da Hoor,

wie wars do noch im Dorf so scheen, so in da fuffzicha Johr.

Om Markt hat noch das Heisje gestonn, wo Gutzja ma uns kaaf,

wenn ma mit Räf und Driggat sinn so oft durchs Dorf gelaaf.

Ähn groß Haus, das war dort om Markt, es Kaufhaus vom Herr Ochse,

unn hinne on da Audobohn, in da Feschdhall gugge ma Boxe.

Drei Kinos hadde ma zur Wahl, wollde ma Tom X mol gugge,

im erschde vorn om Krogedill, dudd oft e Floh uns jugge.

Om Rathaus geje iwwa donn, wenns warm wa odder heiß,

do honn beim Heinrich ma uns kaaf, fa zwonzich Fronke Eis.

E moncha Saal wa do noch uff, wo owends man kunnd donze,

mir ware domols noch se jung, mir drohn noch unsa Ronze.

In die Turmschul sinn ma domols gong, bei so e gudda Alder,

der hat uns oft fotografiert, es war de Lehra Walter.

De Parra Hertel iss aach kumm, er lehrt uns Relichjon,

unn Lieda honn mir beim gesung, mit klarem hellen Ton.

De Lehra Kremp hat uns vahau, mit seinem Sponisch Rohr,

bei demm do hadde Rechne ma, unn Singe beim im Chor.

Die Stroßebohn iss noch gefahr, uff Schiene zwischem Plaschda,

e Audo had ma kaum gesiehn, noch seldena e Laschda.

De Micka, der had noch sei Pär, de Lux unn Filipp aach,

die Kohle honn die schunn geholl, uff Hirschbach frih om Daach.

De Pärdsmischd holl ich vun da Stroß, der kummd in unsa Gaade,

wo vorn om Zaun de Tuwack steed, de Opa dudd druff wade.

De Strom, der war oft ausgefall, ma dudd im Dungle sitze,

die Owedier wird uffgemach, Märcha vazehlt unn Witze.

Wonn domols ich durchs Dorf bin gong, honn jeda ich gekennt,

iss e Fuhrwerk donn durchs Dorf gefah, sinn ma all nogerennt.

Unn kummt de Wasser-Matz emol, mit Fähncha on seim Rad,

donn honn faebbeld ma denne aach, sinn nogelaaf dem grad.

Oft honn ma aach noch Krach gehadd, mit denne vum Geisekippche,

om Dreibonnstähn do war die Grenz, do drefft sich donn das Klibbche.

De Krach, der wurd oft ausgetra, mit Schnella unn Flitzeboh,

es sinn donn aach noch hin unn här, richdische Stän gefloh.

Had ähna donn e Loch im Kopp, wars Schlachtfeld lär im nu,

ma sinn donn mim zum Dokda gong, der machts em widda zu.

Mir honn gekennt de gonze Wald, vum Kidde bis zur Fröhn,

unn sunndaachs, do mussd ich als oft bis no Kaltnaggisch gehn.

Dort wohnt um Bersch Vawondschaft noch, es war Tonde Marie,

die had von uns die Scheele gritt, fa die Geis unn onner Vieh.

Bin ich donn hemm war voll mei Bauch, vunn Brot unn Geisemilch,

im Sack hadd ich noch fuffzich Fronk, die Scheele ware nit billich.

War donn de erschde Schnee gefall, wurd die Käskischt rausgeholl,

in da Haschbach, do sinn mir gefahr, mit Sprungschonz grad wie doll.

De Grischdbohm honn ma oft geklaud, im Wald gleich in da Schonung,

die Momme, die hat donn geschull, vum Babbe gabs Belohnung.

Weihnachde war do, unn gleich Neijohr, es Johr wa schnell vorbei,

die Zeid iss grad so fortgelaaf, im nu wa widda Mai.

Das alles hadd donn offgeheert, wie aus da Schul ich kumm,

die Kindhäd war so schnell vorbei, ich konn nur soon, wie dumm.

Wonn ich mol denk so driwwa no, es war e scheeni Zeid,

vill scheena wies die Juchend hat in ihrem Lähwe heid.

Gäre schwelch ich in Erinnerung, weil scheen mei Kindhät war,

ich wohnt jo aach in Dudwilla, em scheenschde Dorf der Saar.

Reiner Thielen